ธกส.ทุ่ม1.5หมื่นล. ร่วมแก้หนี้นอกระบบ
ธ.ก.ส.อัดเงิน 1.5 หมื่นล้าน ร่วมแพ็กเกจแก้หนี้นอกระบบ ปล่อยกู้ 5 หมื่น-1.5 แสน ดอกเบี้ย 12%
15 ก.ย. 2559

ธ.ก.ส.อัดเงิน 1.5 หมื่นล้าน ร่วมแพ็กเกจแก้หนี้นอกระบบ ปล่อยกู้ 5 หมื่น-1.5 แสน ดอกเบี้ย 12% 
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยความคืบหน้าโครงการแก้หนี้นอกระบบของ ธ.ก.ส. ที่เตรียมเสนอให้กระทรวงการคลัง รวมเป็นแพ็กเกจเข้าที่ประชุมคณะรัฐมนตรี (ครม.) ว่า ธนาคารเตรียมวงเงินไว้ 1.5 หมื่นล้านบาท เพื่อปล่อยกู้ช่วยลูกหนี้ 2 กลุ่ม คือ กลุ่มที่เป็นลูกหนี้นอกระบบในโครงการปัจจุบันที่มีลูกหนี้อยู่ในโครงการ 4 หมื่นราย มียอดขอสินเชื่อกว่า 3,937 ล้านบาท โดยจะเปิดโอกาสให้คนที่มีประวัติชำระหนี้มาแล้ว สามารถมาขอสินเชื่อในโครงการนี้ได้สูงสุดไม่เกิน 1.5 แสนบาท/ราย เตรียมวงเงินไว้ปล่อยกู้ 1 หมื่นล้านบาท กับลูกหนี้ใหม่ที่ต้องการแก้หนี้นอกระบบ จะปล่อยกู้ให้ไม่เกิน 5 หมื่นบาท/ราย ตั้งเป้าหมายปล่อยสินเชื่อไว้ที่ 5,000 ล้านบาท
ทั้งนี้ ธนาคารจะเปิดวงเงินสินเชื่อให้ในบัตรกดเงินสด หรือแคชการ์ด คิดดอกเบี้ย 12% ต่อปี แต่กรณีผิดนัดชำระหนี้คิดเบี้ยปรับเพิ่มอีก 3% โดยระยะเวลาการชำระหนี้ของ ธ.ก.ส. จะแตกต่างจากธนาคารอื่น เพราะอิงตามฤดูกาลผลิต หรือแหล่งที่มาของรายได้ลูกหนี้ สำหรับความเสียหายที่อาจจะเกิดขึ้นจากการปล่อยสินเชื่อ คาดว่าจะเสนอขอให้รัฐบาลชดเชยบางส่วน
อย่างไรก็ดี ผู้ที่มีหนี้นอกระบบและมาขอสินเชื่อโครงการนี้ ต้องพร้อมที่จะเข้าสู่กระบวนการอบรมเพื่อฟื้นฟูอาชีพ และธนาคารจะส่งเจ้าหน้าที่ลงพื้นที่เพื่อติดตามสถานะลูกหนี้อย่างใกล้ชิด ป้องกันลูกหนี้ไปกู้นอกระบบรอบที่ 2 อีก